Հարված Չեռնոբիլի ատոմակայանի սարկոֆագին

**Հարված Չեռնոբիլի ատոմակայանի սարկոֆագին**,  «Գերան-2» («Շահեդ-136») անօդաչու թռչող սարքի հարվածը Չեռնոբիլի ատոմակայանի չորրորդ էներգաբլոկի վրա կառուցված սարկոֆագին։ Հարվածը հասցվել է 2025 թվականի փետրվարի 14-ի գիշերը։ Ուկրաինայի իշխանությունների տվյալներով՝ այն իրականացվել է Ռուսաստանի զինված ուժերի կողմից։ Կիևի մարզի դատախազությունը  հարվածը որակել է որպես պատերազմական հանցագործություն։

## Քաղաքական ֆոն
thumb|thumbtime=0:01|Հարվածի պահը (տեսանյութ)
thumb|Անօդաչու թռչող սարքի մնացորդներ՝ հրապարակված Ուկրաինայի Արտակարգ իրավիճակների պետական ծառայության կողմից
Հարվածը տեղի է ունեցել Գերմանիայում կայանալիք Մյունխենի անվտանգության 61֊րդ համաժողովից առաջ, որտեղ ԱՄՆ փոխնախագահ Ջեյմս Դեյվիդ Վենսը պետք է հանդիպեր Ուկրաինայի նախագահ Վոլոդիմիր Զելենսկու հետ։ Հարվածից մեկ օր առաջ ԱՄՆ նախագահ Դոնալդ Թրամփը հայտարարել է, որ Վլադիմիր Պուտինի հետ պայմանավորվել են բանակցություններ սկսել ուկրաինական պատերազմի ավարտի շուրջ։

## Հարված
Ժամը 1:50-ին Չեռնոբիլի ատոմակայանում գտնվող Ատոմային էներգիայի միջազգային գործակալության ներկայացուցիչները նոր անվտանգության պատյանի տանիքին գրանցել են պայթյուն և հրդեհի նշաններ։ Տանիքը ծածկում է հին պատյանը, որի տակ գտնվում է 1986 թվականի վթարի հետևանքով ավերված 4-րդ էներգաբլոկը։ Ուկրաինայի Արտակարգ իրավիճակների պետական ծառայությունը պայթյունի մասին հաղորդագրություն ստացել է ժամը 2:08-ին, որից հետո դեպքի վայր են ուղարկվել փրկարարական խմբեր, որոնք հերթապահում էին ատոմակայանի տարածքում, ինչպես նաև հրշեջ ջոկատներ Չեռնոբիլից, Կիևից և Կիևի մարզից։

Հարվածը հասցվել է «Գերան-2» («Շահեդ-136») տիպի հարվածային անօդաչու թռչող սարքով։ Անօդաչու թռչող սարքը խոցել է տեխնիկական սպասարկման շինության տանիքը և պայթել ներսում։ Հրշեջները արագորեն մարել են հրդեհը։

Զոհեր և տուժածներ չեն եղել։ Ուկրաինայի Արտակարգ իրավիճակների պետական ծառայությունը հայտնել է, որ պայթյունից հետո ճառագայթային ֆոնը նորման չի գերազանցել և կազմել է 0,57 մկՉվ/ժ։

## Արձագանքներ
*Ուկրաինայի նախագահ Վոլոդիմիր Զելենսկին հայտարարել, որ Ռուսաստանը միտումնավոր հարվածել է միջուկային օբյեկտին հենց Մյունխենի անվտանգության համաժողովի օրը։
*Ուկրաինայի վարչապետ Դենիս Շմիհալը հարձակումը որակել է որպես ահաբեկչական ակտ և կոչ արել միջազգային հանրությանը կիրառել Ռուսաստանի նկատմամբ ավելի խիստ պատժամիջոցներ։
*Ռուսաստանի նախագահի մամուլի քարտուղար Դմիտրի Պեսկովը տեղի ունեցածը բնութագրել է որպես հնարավոր ուկրաինական սադրանք։ «Նման խեղաթյուրումներով զբաղվելն ուկրաինական ներկայիս ղեկավարության սիրելի գործելաոճն է»,֊նշել է նա։
*Ռուսաստանի Պետդումայի պատգամավոր և Անվտանգության կոմիտեի անդամ Միխայիլ Շերեմետն իր հերթին հայտարարել, որ միջադեպը «լավ պլանավորված խելահեղ և հրեշավոր սադրանք» է։ Նրա խոսքով՝ «Զելենսկին պատրաստ է աշխարհը կանգնեցնել միջուկային աղետի շեմին՝ միայն թե չթողնի Ռուսաստանի և ԱՄՆ-ի հարաբերությունների տաքացումը և խափանի ցանկացած բանակցային նախաձեռնություն»։
*Եվրոպական միության արտաքին գործերի և անվտանգության քաղաքականության հարցերով բարձր ներկայացուցիչ Կայա Կալլասը Մյունխենի անվտանգության գագաթնաժողովի շրջանակում նշել է, որ սա վկայում է, որ Ռուսաստանը բացահայտորեն ցույց է տալիս, որ խաղաղություն չի ուզում:

## Ծանոթագրություններ

## Արտաքին հղումներ
*Մոսկվան Չեռնոբիլի ԱԷԿ-ին հարվածելու լուրը սադրանք է որակում
*Ռուսական ԱԹՍ-ի հարվածից վնասվել է Չեռնոբիլի ատոմակայանի՝ ճառագայթումից պաշտպանող ապաստարանը 

Կատեգորիա:Չեռնոբիլի ատոմակայանի վթար
Կատեգորիա:2025 Ուկրաինայում